《高阳台 秋柳。三叠前韵》
清代·屈蕙纕

脉脉含秋，依依锁梦，春游记拂兰船。只解牵愁，何曾绾得华年。

关山笛里西风冷，便纤腰、瘦尽谁怜。袅情丝，亭短亭长，一抹荒烟。

天涯凝望斜阳远，但平芜接影，淡霭笼川。纤手攀条，旧痕犹认堤边。

栖鸦流水添萧瑟，唤柔魂、欲起还眠。更能消，几度春归，几度听鹃。

作者简介：屈蕙纕，字逸珊，临海人，前暑凤阳府知府王咏霓室。有诗集，妹莲纕亦工诗词。